Azi îmi e din nou incredibil de rușine că mă guvernează Victor Ponta, cel mai cinic, mai imoral și mai hidos premier pe care România l-a avut după ’89. A doua oară într-o lună, coaliția hoțească a PSD a votat ÎMPOTRIVA urmăririi penale a unui deputat. Azi a fost rîndul lui Daniel Chițoiu, acum vreo lună a fost apărat prin votul deputaților Vlad Cosma, deputat PSD de Prahova. Și în cazul Cosma, și în cazul Chițoiu, motivul lui Ponta a fost frica. Frica de bulău, după ce ar fi fost dat un pic în gît, golănește, hoțește, de Cosma sau de Chițoiu. Dar, înainte de frica de bulău, a fost frica de a pierde funcția de premier după pierderea oricărei brume de demnitate publică prin începerea urmăririi penale împotriva lui.

Cazul Chițoiu este unul clasic de furt prin lege: o ordonanță de urgență semnată de însuși premierul României în urma intrării în vigoare a căreia unii au intrat în arest și alții urmau. Procurorii DNA îl acuză pe Chițoiu de constituire a unui grup infracțional organizat. Scopul pentru care acest GIO a fost organizat nu ar fi fost îndeplinite dacă Victor Ponta nu ar fi semnat o ordonanță de urgență. Pe cine păcălește Ponta că habar n-avea ce semnează? Cum e posibil ca într-o democrație a UE și NATO un premier să fie tras pe sfoară ca ultimul prost de cabinetul pe care-l conduce? De asta încearcă Ponta să ne convingă, că e un idiot care nu știe ce se întîmplă în propriul lui guvern? Nimic din ce a făcut Ponta pînă acum nu a arătat că e vreun idiot. Un corupt, da, dar un idiot niciodată. Șmecheria e virtutea supremă a brand-ului Ponta. Dar, azi, premierul are o tentativă penibilă de a ne convinge că nu e decît un fraier. Schizoidie pînă la capăt! Chemați ambulanța cu cămașa de forță la Guvern!